**ԵԶՐԱԿԱՑՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԵՎ ԱՄԵՐԻԿԱՅԻ ՄԻԱՑՅԱԼ ՆԱՀԱՆԳՆԵՐԻ ՄԻՋԵՎ 2013 ԹՎԱԿԱՆԻ ՍԵՊՏԵՄԲԵՐԻ 28-ԻՆ ՍՏՈՐԱԳՐՎԱԾ «ԱՌԱՎԵԼ ՄԱՍՆԱԿՑԱՅԻՆ, ԱՐԴՅՈՒՆԱՎԵՏ ԵՎ ՀԱՇՎԵՏՈՒ ԿԱՌԱՎԱՐՄԱՆ ԶԱՐԳԱՑՄԱՆՆ ՈՒՂՂՎԱԾ»** **ՀԱՄԱԳՈՐԾԱԿՑՈՒԹՅԱՆ ՀԱՄԱՁԱՅՆԱԳՐԻ ԹԻՎ 7 ՓՈՓՈԽՈՒԹՅԱՆ ԿՆՔՄԱՆ ԱՐՏԱՔԻՆ ՔԱՂԱՔԱԿԱՆ ՆՊԱՏԱԿԱՀԱՐՄԱՐՈՒԹՅԱՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐԱԾ ԱՐՏԱՔԻՆ ՔԱՂԱՔԱԿԱՆՈՒԹՅԱՆԸ ԵՎ ՍՏԱՆՁՆԱԾ ՄԻՋԱԶԳԱՅԻՆ ՊԱՐՏԱՎՈՐՈՒԹՅՈՒՆՆԵՐԻՆ ՀԱՄԱՊԱՏԱՍԽԱՆՈՒԹՅԱՆ մասին**

Հայաստանի Հանրապետության և Ամերիկայի Միացյալ Նահանգների Միջազգային զարգացման գործակալության (ՄԶԳ) միջև համագործակցությունն իր մեջ ներառում է հասարակական, սոցիալական, տնտեսական ոլորտներին վերաբերող հարցերի լայն շրջանակ: Սկսած 1992 թվականից ԱՄՆ ՄԶԳ-ն ակտիվորեն համագործակցում է ՀՀ կառավարության, քաղաքացիական հասարակության և մասնավոր հատվածի հետ: Ներկայումս ՀՀ կառավարության և ԱՄՆ ՄԶԳ միջև համագործակցությունն ընթանում է հետևյալ ուղղություններով՝ առողջապահության և սոցիալական արդյունավետության բարելավում, առավել մասնակցային, արդյունավետ և հաշվետու կառավարում, մրցունակ մասնավոր հատվածի ստեղծում:

Հայաստանի Հանրապետության և Ամերիկայի Միացյալ Նահանգների միջև 2013թ. սեպտեմբերի 28-ին կնքված «Առավել մասնակցային, արդյունավետ և հաշվետու կառավարման զարգացմանն ուղղված» համագործակցության համաձայնագրի (այսուհետ՝ Համաձայնագիր) թիվ 7 Փոփոխության նախագծով (այսուհետ՝ Նախագիծ) նախատեսվում է Հայաստանի Հանրապետությանը տրամադրել 8,599,250 ԱՄՆ դոլարի լրացուցիչ ֆինանսավորում` ԱՄՆ ՄԶԳ-ի կողմից Համաձայնագրի շրջանակում հատկացվող ֆինանսավորման չափը հասցնելով մինչև 35,127,443 ԱՄՆ դոլարի:

 Նախագծով տրամադրվող լրացուցիչ օժանդակությունը առաջին հերթին ուղղվելու է հետևյալ ծրագրերի իրականացմանը՝ ընտրական գործընթացների թափանցիկություն, հաշվետվողականություն և արդյունավետություն, ընտրական վարչարարություն և ընտրական իրավական դաշտի բարելավում, ընտրողների կրթության ամրապնդում, ընտրական գործընթացներում քաղաքացիական ներգրավվածության խթանում, արդյունավետ ռազմավարական հաղորդակցության արշավների և հանրային շփումների խրախուսում, ինչպես նաև խորհրդարանի հետ ընտրողների կապի ամրապնդում:

 Նախագծով նախատեսվում է նաև Համաձայնագրի ավարտի ամսաթիվը 2020 թվականի սեպտեմբերի 30-ից երկարաձգել մինչև 2023 թվականի սեպտեմբերի 30-ը՝ ինչն էլ հնարավորություն կտա ավելի արդյունավետ դարձնել Համաձայնագրով սահմանված ծրագրերի իրականացումը:

Ելնելով վերոգրյալից՝ Միջազգային պայմանագրերի մասին ՀՀ օրենքի 5-րդ հոդվածի հիմքով՝ ՀՀ արտաքին գործերի նախարարությունը նպատակահարմար է համարում Համաձայնագրի թիվ 7 Փոփոխության ստորագրումը:

 **ՀՀ ԱԳ ՆԱԽԱՐԱՐԻ ՏԵՂԱԿԱԼ**

 **ՇԱՎԱՐՇ ՔՈՉԱՐՅԱՆ**